Rusie lei tot gyselaarsdrama, doodArgieffoto ŉ 41-jarige man het Woensdag in die vroeë oggendure na sy dood gespring ná ŉ gyselaarsdrama waartydens hy sy driejarige seun van die sesde verdieping van ŉ gebou in Johannesburg gegooi het. Lt.kol. Tsekiso Mofokeng, provinsiale polisiewoordvoerder, het gesê die man het Dinsdag omstreeks 17:00 in ŉ rusie met sy 33-jarige vrou by hul woonstel in Hillbrow betrokke geraak. “Die man het tydens die rusie sy vrou en hul seun met ŉ skerp voorwerp in die onderlyf gesteek,” het Mofokeng gesê. “Die vrou kon daarin slaag om te ontsnap, waarna die man hul kind as gyselaar aangehou het.” Die polisie is ontbied en gyselaaronderhandelaars het ŉ geruime tyd probeer om die situasie te ontlont. “Teen 01:15 het die man die seun van die balkon af gegooi, voordat hy na sy dood gespring het.” Die kind het die val oorleef en die man is op die toneel dood verklaar. Die ma en die kind is na ŉ plaaslike hospitaal geneem vir behandeling. Die Hillbrow-polisie doen ŉ geregtelike doodsondersoek en ondersoek ŉ saak van poging tot moord en ontvoering.